Hrafninn er svartur á lit en þegar sólargeislarnir endurkastast af honum við ákveðnar aðstæður má sjá fjólubláan blæ á honum . Erlendar rannsóknir hafa sýnt að hrafnar geta orðið gamlir í villtri náttúru og er hæsti staðfesti aldurinn 20 ár og fjórir mánuðir . Hrafninn étur mikið af berjum á haustin , er afræningi og hrææta , eða með öðrum orðum étur allt það sem hann kemst í , enda er það eina leiðin fyrir fugl sem þarf að draga fram lífið allt árið um kring hér á norðurhjara . Þá sækja hrafnar oft í byggð í von um að finna eitthvað matarkyns yfir köldustu mánuðina . Stofnstærðin er álitin rúmlega 2.500 pör og að hausti er fjöldi hrafna um 12 þúsund fuglar . Margvísleg þjóðtrú er tengd hrafninum . Sumir segja að þeir sem skilji hrafnamál séu gáfaðri en aðrir . Þó svo að krummi þreyi þorrann með okkur landsmönnum , og hafi gert það síðan byggð hófst hér á landi , höfum við ofsótt hann og hann verið talinn réttdræpur hvar sem hann finnst . Margir hafa amast við ungadrápi og grimmd krumma en til að komast af í harðbýlli íslenskri náttúru verður hver skepna að taka það sem gefst . Hrafninn hefur verið ofsóttur víða og jafnvel verið útrýmt af mörgum svæðum í Bandaríkjunum en undanfarna áratugi hefur hann numið aftur gömul svæði vestan og austan hafs , svo sem í Mið-Evrópu .